OʻZBEKISTON BOLALAR SPORTINI RIVOJLANTIRISh JAMGʻARMASI FAOLIYATINI TAShKIL ETISh TOʻGʻRISIDA
(resolution, 2018-07-09)

Oʻzbekiston Respublikasi Prezidentining “Oʻzbekiston Bolalar sportini rivojlantirish jamgʻarmasini tuzish toʻgʻrisida” 2002-yil 24-oktabrdagi PF-3154-son Farmonini bajarish yuzasidan hamda Jamgʻarmaga yuklangan asosiy vazifalarni amalga oshirish uchun zarur shart-sharoitlar yaratish maqsadida Vazirlar Mahkamasi qaror qiladi: 1.1-ilovaga muvofiq vazirliklar, idoralar, korporatsiyalar, kompaniyalar, uyushmalar, boshqa xoʻjalik birlashmalari, banklar, xalqaro, jamoat va nohukumat tashkilotlari, xorijiy kompaniyalarning Bolalar sportini rivojlantirish jamgʻarmasi muassislari sifatida qatnashish toʻgʻrisidagi taklifiga rozilik berilsin. Yoshlarning “Kamolot” ijtimoiy harakati, Oʻzbekiston Respublikasi Milliy olimpiya qoʻmitasi, Davlat jismoniy tarbiya va sport qoʻmitasi, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari Oʻzbekiston Respublikasi Xalq taʼlimi vazirligi, Oliy va oʻrta maxsus taʼlim vazirligi, Sogʻliqni saqlash vazirligi, Oʻzbekiston Kasaba uyushmalari Federatsiyasi Kengashi bilan birgalikda Jamgʻarma va uning joylardagi tarkibiy boʻlinmalari faoliyatini tashkil etishda faol qatnashsinlar. 2. Bolalar sportini rivojlantirish jamgʻarmasining 2-ilovaga* muvofiq tarkibda Homiylik kengashi tuzilsin. Oʻzbekiston Respublikasi Prezidenti respublika darajasida Jamgʻarma Homiylik kengashining raisi ekanligi maʼlumot uchun qabul qilinsin. Qoraqalpogʻiston Respublikasi, viloyatlar va Toshkent shahrida Jamgʻarma mintaqaviy filiallarining homiylik kengashlari tuzilsin. Belgilab qoʻyilsinki, Qoraqalpogʻiston Respublikasi, viloyatlar va Toshkent shahrida Joʻqorgʻi Kenges Raisi, viloyatlar va Toshkent shahar hokimlari tegishli ravishda mintaqaviy filiallar homiylik kengashlarining raislari hisoblanadilar. Bolalar sport inshootlarining moddiy bazasini qurish boʻyicha qabul qilingan qarorlarning amalga oshirilishi yuzasidan masʼuliyat shahar va tumanlar hokimlarining tegishli oʻrinbosarlari zimmasiga yuklansin. 3. Quyidagilar: Oʻzbekiston Bolalar sportini rivojlantirish jamgʻarmasi tuzilmasi, uning cheklangan xodimlari soni 18 kishidan iborat boʻlgan markaziy apparati tuzilmasi va mintaqaviy filiallarning namunaviy tuzilmasi 3, 4, 5 va 5a-ilovalarga muvofiq; Oʻzbekiston Bolalar sportini rivojlantirish jamgʻarmasi toʻgʻrisidagi Nizom 6-ilovaga muvofiq maʼqullansin. Belgilansinki, Jamgʻarma apparati va uning mintaqaviy filiallari taʼminoti Jamgʻarmaning oʻz mablagʻlari hisobiga amalga oshiriladi. 4. Jamgʻarmaning Homiylik kengashiga: Jamgʻarma oldiga qoʻyilgan vazifalarni hal etishga manfaatdor davlat, nodavlat va jamoat tuzilmalarini, shuningdek xorijiy sheriklar mablagʻlarini jalb etishni taʼminlash; bolalar jismoniy tarbiyasi va sportini rivojlantirishga izchil yondashuvlarni, shuningdek bolalar sport inshootlari loyihalarining namunaviy, ilmiy asoslangan negizda ishlab chiqilishini va joriy etilishini taʼminlovchi aniq chora-tadbirlarni amalga oshirish; Jamgʻarmaga uning zimmasiga yuklangan vazifalarni bajarishda, uning moddiy-texnika va moliyaviy bazasini mustahkamlashda har tomonlama koʻmaklashish; Jamgʻarma tomonidan toʻplangan mablagʻlardan maqsadli (yoʻnalishlar boʻyicha) va qonuniy ravishda foydalanilishi ustidan qatʼiy nazoratni taʼminlash, Jamgʻarma ijro etuvchi direktorining va uning tuzilmalarining Jamgʻarma mablagʻlaridan foydalanilishi toʻgʻrisidagi hisobotini muntazam ravishda eshitish; Jamgʻarmaning taʼsis konferensiyasini oʻtkazishda, uni nohukumat xalqaro tashkilot sifatida belgilangan tartibda roʻyxatdan oʻtkazishda va uning tuzilmalari rahbarlarini tasdiqlashda koʻmaklashish tavsiya qilinsin. 5. Oʻzbekiston Respublikasi Moliya vazirligi manfaatdor vazirliklar, idoralar va jamoat tashkilotlari bilan birgalikda Jamgʻarma direksiyasi bilan birgalikda Jamgʻarma mablagʻlarini shakllantirish va ulardan maqsadli foydalanish tartibini bir oy muddatda ishlab chiqsin va tasdiqlasin. 6. Oʻzbekiston Respublikasi Davlat jismoniy tarbiya va sport qoʻmitasi Jamgʻarma, Xalq taʼlimi vazirligi, Oliy va oʻrta maxsus taʼlim vazirligi, Sogʻliqni saqlash vazirligi, “Davarxitektqurilish” qoʻmitasi, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bilan birgalikda 2005-yilgacha mamlakat aholi punktlarida bolalar sport komplekslarini joylashtirish va rivojlantirish sxemasini 2003-yil 1-yanvargacha ishlab chiqsin hamda tasdiqlash uchun taqdim etsin, bunda ularning hududlar boʻyicha oqilona joylashtirilishini, shuningdek zamonaviy talablarga muvofiq texnika bilan jihozlanishini nazarda tutsin. 7. Oʻzbekiston Respublikasi “Davarxitektqurilish” qoʻmitasi koʻrsatib oʻtilgan talablarga muvofiq bolalarning ijtimoiy va yoshi xususiyatlarini hamda bolalar va yoshlarning jismoniy tarbiya-sport tayyorgarligiga ehtiyojini, shuningdek bolalar sport komplekslarining sanitariya-gigiyena va maishiy sharoitlariga qoʻyiladigan yuksak talablarni hisobga oluvchi bolalar sport komplekslarining bazaviy namunaviy loyihalari tender asosida ishlab chiqilishini tashkil etsin. Jamgʻarma bolalar sport komplekslari bazaviy namunaviy loyihalarining buyurtmachisi etib belgilansin, bosh loyihalashtirish tashkiloti funksiyalari “Davarxitektqurilish” qoʻmitasining “ToshuyjoyLITI” ochiq aksiyadorlik jamiyatiga yuklansin. Belgilansinki, ekspertizadan oʻtmagan va “Davarxitektqurilish” qoʻmitasi bilan kelishilmagan bolalar sport komplekslarini qurish qatʼiy taqiqlanadi. 8. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bir oy muddatda Jamgʻarmaning mintaqaviy filiallarini joylashtirish, ularni oʻz funksiyalarini bajarishlari uchun mebel va zarur texnika, aloqa vositalari bilan taʼminlash chora-tadbirlarini koʻrsinlar. Toshkent shahar hokimligi Oʻzbekiston bolalar sportini rivojlantirish jamgʻarmasi ijro etuvchi direksiyasini joylashtirish uchun bir oy muddatda bino ajratsin. 9. “Toshshaharyoʻlovchitrans” uyushmasi shartnoma asosida Jamgʻarma direksiyasini xizmat avtotransporti bilan taʼminlasin, Oʻzbekiston aloqa va axborotlashtirish agentligi esa Jamgʻarma buyurtmanomasiga koʻra Jamgʻarma markaziy apparatini va uning mintaqaviy filiallarini zarur aloqa, shu jumladan Hukumat aloqasi vositalari bilan jihozlasin. 10. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari K.N. Toʻlaganov zimmasiga yuklansin. 1. Oʻzbekiston Respublikasi Madaniyat va sport ishlari vazirligi 2. Oʻzbekiston Respublikasi Milliy olimpiya qoʻmitasi 3. Oʻzbekiston Respublikasi Sogʻliqni saqlash vazirligi 4. Oʻzbekiston Respublikasi Xalq taʼlimi vazirligi 5. Oʻzbekiston Respublikasi Oliy va oʻrta maxsus taʼlim vazirligi 6. Oʻzbekiston Respublikasi Moliya vazirligi 7. Oʻzbekiston Respublikasi Davlat raqobat qoʻmitasi 8. Davlat soliq qoʻmitasi 9. Matbuot va axborot agentligi 10. Oʻzbekiston Teleradiokompaniyasi 11. Oʻzbekiston Respublikasi Markaziy banki 12. Oʻzbekiston Respublikasi Tashqi iqtisodiy faoliyat milliy banki 13. “Asaka” banki 14. “Oʻzsanoatqurilishbank” 15. “Ipoteka” - bank” 16. “Agrobank” ATB 17. “Oʻzbekinvest” kompaniyasi 18. “Oʻzbekturizm” milliy kompaniyasi 19. “Oʻzbekiston havo yoʻllari” milliy aviakompaniyasi 20. “Oʻzbekiston temir yoʻllari” davlat-aksiyadorlik kompaniyasi 21. “Oʻzdonmahsulot” davlat-aksiyadorlik korporatsiyasi 22. “Oʻzpaxtasanoat” AJ 23. “Oʻzbekneftgaz” milliy xolding kompaniyasi 24. “Oʻzbekenergo” davlat-aksiyadorlik kompaniyasi 25. Navoiy kon-metallurgiya kombinati 26. Olmaliq kon-metallurgiya kombinati 27. “Oʻzbekyengilsanoat” kompaniyasi 28. “Oʻzkimyosanoat” davlat-aksiyadorlik kompaniyasi 29. “Oʻzfarmsanoat” davlat konserni 30. “Oʻzavtosanoat” uyushmasi 32. “Oʻzbekoziqovqatxolding” XK 33. “Oʻzeltexsanoat” uyushmasi 34. “Oʻzavtoyoʻl” davlat konserni 37. “Oʻzulgurjisavdo” aksiyadorlik kompaniyasi 38. Oʻzbekiston yoshlar ittifoqi 39. “Sogʻlom avlod uchun” jamgʻarmasi 40. Oʻzbekiston bolalar jamgʻarmasi 41. “Vatanparvar” tashkiloti 42. Oʻzbekiston Kasaba uyushmalari Federatsiyasi Kengashi 43. “Mahalla” jamgʻarmasi 44. “Kurash” xalqaro uyushmasi 45. “Tasviriy oyina” ijodiy uyushmasi 46. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari Xorijiy firmalar, banklar va kompaniyalarning vakillari